પણ જેમ આંગણામાં રોજ ચોખાના દાણા નાંખવાથી એક દિવસ ચકલાઓ આવવાના જ છે, એમ રામ જાણે ચમન ચક્કીએ કઈ ટીવી સિરિયલ જોઈ કે સીધો કસરત કરવાના રવાડે ચઢી ગયો. પણ અંગ કસરતના પ્રયોગ કરવાને બદલે, વ્યંગ કસરતના પ્રયોગ કરતો હોય એમ એક દિવસ એ જાહેરમાં લૂંગી પહેરીને શિર્ષાસન કરવા બેઠો. એમાં કોઈકે એના કોઈપણ પ્રકારનો ચાર્જ લીધા વિના ચાર દાંત તોડી આપ્યા. પડોશવાળા કંઈ છોડે? પણ ખરો ભોગવટો તો એને બીજાની કસરત જોવામાં આવ્યો. થયેલું એવું કે, એ એની બારી આગળ ઉભો રહીને એ દાઢી બનાવતો હતો. અને સામેની બારીએ એક બહેન હાથ હલાવતી હતી. એને એમ કે, પેલીને રોમાન્સનો ઉભરો આવ્યો છે, તો ચાલ મળતો આવું. એટલે મજનુનો અવતાર બની એના ઘરે પહોંચી ગયો. અને ત્યાં જઈ ‘આ જા આ જા… મેં હું પ્યાર તેરા’ ની સ્ટાઈલ જેવી મારી કે પેલીના બાપાએ એને મારી મારીને તોડી નાંખ્યો. બિચારો પડતાં પડતાં પણ એક જ વાક્ય બોલતો “એમાં મારો શું વાંક ?” પછી એને ખબર પડી કે પેલી એને હાથ હલાવીને બોલાવતી ન હતી, પણ આંગળાની કસરત કરતી હતી!